李洪
子永弟寄都下大雪律诗
快雪频占瑞，饕风并助豪。
白银天上阙，组练浙江涛。
拓地龙沙远，瞻山群玉高。
齐宫延孟叟，楚些诵离骚。
绝塞绵应折，深闺蠒独缫。
半穿东郭履，尽落汉臣旄。
光射埋丰劒，铦藏切玉刀。
月楂迷犯斗，嵌洞漫寻嶆。
禅几巾翻氎，书帷册散条。
诗盟频败北，酒醵屡逋逃。
客去毡铺坐，梅颦萼尚雕。
圆坛足珪邸，夜猎满弓韬。
阿阁来仪凤，沧溟复断鳌。
三英陪兔苑，五骑聚神皋。
蠖屈深拳跼，龟肠更郁陶。
乌饥声嚄嚄，狐听响溞溞。
渔父拥蓑笠，园公扶桔槔。
翩翾振鹭集，排拶孔鸾翱。
内集诗联谢，回风舞逐曹。
鹄鲜形诮鹜，狐白袖垂羔。
素发瞻商皓，粉袍踵弁髦。
蓝关无去马，剡曲有回舠。
佛刹璎鬘坠，仙庭鹳鹤号。
寂寥閒自适，澹泊喜相遭。
目眩花空委，头童手独搔。
观空翻贝叶，瀹茗侍方袍。
家窭羹忧絮，宾稀釜肯轑。
投入真拱璧，属和秃纖毫。
梦到湖边寺，重寻观里桃。
东郊宜择胜，联骑许追遨。